Virallinen lehti nro C 386 , 11/12/1998 s. 0053



KIRJALLINEN KYSYMYS E-0897/98 esittäjä(t): Daniela Raschhofer (NI) komissiolle (26. maaliskuuta 1998) Aihe: Puhelinmaksut Itävallassa puhelinmaksut ovat korkeammat kuin missään muussa EU:n jäsenvaltiossa. Tähän saakka Itävallan Posti- ja telelaitos Oy on ollut ainoa tarjoaja kiinteiden verkkojen alalla. Komissio päättää lähipäivinä puhelinmaksujen korottamisesta jäsenvaltioissa. Tällöin tullaan kiinnittämään erityisesti huomiota kiinteiden verkkojen puhelinten ja matkapuhelinverkon tukiasemien välisiin kytkentämaksuihin. 1. Tarkistetaanko maksujen korottamisen yhteydessä myös tariffit, jotka eivät liity kiinteän verkon ja matkapuhelinverkon väliseen kytkentään? 2. Mitä toimenpiteitä komissio voi ja haluaa toteuttaa siinä tapauksessa, että se havaitsee kilpailun vääristymistä? 3. Mikä on komission arvio talouselämän kehitykselle ja kilpailukyvylle aiheutuvista seurauksista siinä tapauksessa, että yhteisön sisäiset puhelut maksavat enemmän kuin puhelut Yhdysvaltoihin? Komission jäsenen Karel Van Miertinkomission puolesta antama vastaus (5. toukokuuta 1998) 1. Komissio teki 25. helmikuuta 1998 päivätyssä televiestinnän sääntelypaketin toteuttamista koskevassa kolmannessa raportissaan(1) tilannearvion siitä, miten yhteisön vapauttamis- ja yhdenmukaistamisdirektiivejä on siirretty kansalliseen lainsäädäntöön, ja tarkasteli lisäksi eräitä niin kutsuttuja taloudellisia indikaattoreita. Kyseisen raportin liite III sisältää kutakin jäsenvaltiota koskevat yksityiskohtaiset taulukot, joissa esitetään muiden muassa vakiintuneiden operaattorien hinnat, mukaan lukien yhteenliittämismaksujen taso kahden kiinteän verkon välisten puheluiden osalta tai kiinteän ja matkapuhelinverkon välisten puheluiden osalta. Komissio on lisäksi määritellyt yhteenliittämisestä vapautetuilla telemarkkinoilla 8 päivänä tammikuuta 1998 antamassaan suosituksessa(2) seuraavat "parhaan nykykäytännön" mukaiset yhteenliittämismaksut: 0,6-1,0 ecu/100/minuutti paikallisella tasolla; 0,9-1,8 ecu/100/minuutti kertakauttakulkuun perustuvasta yhteenliittämisestä suurkaupunkialueilla; 1,5-2,6 ecu/100/minuutti kaksoiskauttakulkuun perustuvasta yhteenliittämisestä kansallisella tasolla. Nämä luvut viittaavat puhelun päättämiseen kiinteissä verkoissa ruuhka-aikoina. Puhelunmuodostusmaksut on sisällytetty niihin silloin kun niitä käytetään, mutta muita varsinaiseen liikenteeseen liittymättömiä kuluja ei ole otettu huomioon. 2. Mikäli käy ilmi, että yhteenliittämismaksut eivät vastaa kulloisiakin kustannustekijöitä, se voi olla merkki EY:n perustamissopimuksen 86 artiklan vastaisesta kohtuuttomasta hinnoittelusta. Tästä syystä komissio tarkastelee yhteenliittämismaksuja edellä mainitun "parhaan nykykäytännön" valossa arvioidakseen mahdollisia perusteita komission omasta aloitteesta avattaville menettelyille vakiintuneita operaattoreita vastaan. Hintasäännöstely kuuluu kuitenkin kansallisen lainsäädännön piiriin, kuten telepalvelujen sisämarkkinoiden toteuttamisesta saamalla aikaan avoimen verkon tarjoaminen 28 päivänä kesäkuuta 1990 annetun neuvoston direktiivin 90/387/ETY(3), sellaisena kuin se on muutettuna 6 päivänä lokakuuta 1997 annetulla parlamentin ja neuvoston direktiivillä 97/51/EY(4), liitteen 3 kohdan ensimmäisessä luetelmakohdassa säädetään. Komissio ei tämän vuoksi puutu asiaan, jos yhteenliittämismaksut ovat ainoastaan hiukan "parhaan nykykäytännön" yläpuolella tai jos kansallinen sääntelyviranomainen tutkii tapausta. Huolimatta kustannuksiin suhteuttamista koskevasta velvoitteesta, joka on asetettu merkittävässä markkina-asemassa oleville operaattoreille televiestinnän yhteenliittämisestä 30 päivänä kesäkuuta 1997 annetulla parlamentin ja neuvoston direktiivillä 97/33/EY(5), kohtuuttoman hinnoittelun arviointi edellyttää yhteisön kilpailusääntöjen mukaisesti merkittäviä eroja hintojen ja kustannusten välillä tai kilpailevien markkinoiden välillä. Komissio avasi 20. tammikuuta 1998 omasta aloitteestaan kiinteiden verkkojen ja matkapuhelinverkon välisiin yhteenliittämismaksuihin liittyviä menettelyjä vakiintuneita operaattoreita vastaan kaikissa jäsenvaltioissa. Jäsenvaltioille lähetettiin selvityspyyntöjä, ja niihin saatuja vastauksia arvioidaan parhaillaan. Kiinteiden verkkojen välisten yhteenliittämismaksujen osalta komissio avasi 20. maaliskuuta 1998 omasta aloitteestaan menettelyjä Irlannin ja Portugalin vakiintuneita operaattoreita vastaan ja lähetti niille selvityspyyntöjä. 3. Koko televiestintäalan vapauttamisprosessin tavoitteena on saada aikaan enemmän kilpailua, mikä hyödyttäisi sekä yrityksiä että kuluttajia jatkuvasti maailmanlaajuistuvilla markkinoilla. Tietopalvelujen kustannukset ovat olennainen osatekijä tässä. Edellä mainittu kolmas raportti osoittaa selvästi, että vapauttaminen on jo johtanut televiestintäpalvelujen hintojen alenemiseen, ja tämän kehityksen odotetaan jatkuvan tulevina vuosina. (1) KOM(98) 80 lopullinen. (2) EYVL L 73, 12.3.1998. (3) EYVL L 192, 24.7.1990. (4) EYVL L 295, 29.10.1997. (5) EYVL L 199, 26.7.1997.